ERW บวก 3% โบรกเล็งอัพกำไรปี 66 รับท่องเที่ยวฟื้น เคาะเป้า 5.60 บ.
ERW วิ่ง 3% เก็งกำไรไตรมาส 1/66 โตต่อ รับไฮซีซั่น โบรกจ่อปรับกำไรปี 66 เพิ่ม อานิสงส์เปิดประเทศ-นักท่องเที่ยวจีนคึกคัก แนะนำราคาเป้าหมาย 5.60 บ.
ERW วิ่ง 3% เก็งกำไรไตรมาส 1/66 โตต่อ รับไฮซีซั่น โบรกจ่อปรับกำไรปี 66 เพิ่ม อานิสงส์เปิดประเทศ-นักท่องเที่ยวจีนคึกคัก แนะนำราคาเป้าหมาย 5.60 บ.
22 ก.พ. 2566

ผู้สื่อข่าวรายงานว่า วันนี้ (22 ก.พ.66) ราคาหุ้น บริษัท ดิ เอราวัณ กรุ๊ป จำกัด (มหาชน) หรือ ERW ณ เวลา 10:13 น. อยู่ที่ระดับ 4.84 บาท บวก 0.12 บาท หรือ 2.54% สูงสุดที่ระดับ 4.90 บาท ต่ำสุดที่ระดับ 4.80 บาท ด้วยมูลค่าการซื้อขาย 41.56  ล้านบาท

บล.ดาโอ (ประเทศไทย) ระบุในบทวิเคราะห์ว่า ERW รายงานกำไรสุทธิในไตรมาส 4/65 อยู่ที่ 240 ล้านบาท ฟื้นตัวได้ดีมากจากขาดทุนสุทธิในไตรมาส 4/64 ที่ 246 ล้านบาท และขาดทุนสุทธิในไตรมาส 3/65 ที่ 12 ล้านบาท ดีกว่าที่ตลาดคาดไว้ที่ 141 ล้านบาท เพราะ GPM ทำได้ดีกว่าคาดมาอยู่ที่ 44% จากการควบคุมต้นทุนได้ดีมาก ประกอบกับมีกำไรจาก Fx เข้ามาช่วยราว 29 ล้านบาท โดยเป็นการพลิกกลับมาเป็นกำไรได้ครั้งแรกในรอบ 3 ปี เพราะมีการเปิดประเทศและเป็นช่วง High season ของไทย โดยภาพรวมรายได้เฉลี่ยต่อห้องที่ไม่รวม Budget (RevPar) เพิ่มขึ้นได้ถึง 396% จากงวดเดียวกันของปีก่อน
ทั้งนี้ฝ่ายวิจัยมีโอกาสปรับประมาณการขึ้นหลังจากการประชุมนักวิเคราะห์วันนี้ (22 ก.พ. 23) โดยเบื้องต้นยังคงประมาณการกำไรสุทธิปี 66 ที่ 338 ล้านบาท ฟื้นตัวได้ดีจากปี 65 ที่ขาดทุนสุทธิที่ 317 พันล้านบาท ขณะที่คาดว่ากำไรในไตรมาส 1/66 จะฟื้นตัวได้ดีเมื่อเทียบทั้งจากงวดเดียวกันของปีก่อน และจากไตรมาสก่อนได้ต่อเนื่อง จากช่วง High season
ขณะที่แนวโน้มนักท่องเที่ยวจีนที่จะเข้ามาเพิ่มขึ้นมากหลังจากมีการผ่อนคลายการท่องเที่ยวมากขึ้น โดยคาดจะเห็นการเข้ามาของนักท่องเที่ยวจีนได้อย่างชัดเจนในช่วงไตรมาส 2/66 เป็นต้นไป จะมีโอกาสที่จะเห็นกำไรเติบโตจากงวดเดียวกันของปีก่อนได้ทุกไตรมาสในปี 66 ซึ่ง ERW จะได้รับประโยชน์สูงสุดเพราะมีสัดส่วนโรงแรมในประเทศสูงที่สุดในกลุ่มถึง 88% จึงแนะนำ “ซื้อ” ราคาเป้าหมาย 5.60 บาท